Mededinger vermoor, probleem so opgelos | Netwerk24
Mededinger vermoor, probleem so opgelos
Deur Izak Bergh, Marchand 26 Oktober 2020 05:00
Dat die taxibedryf gekenmerk word deur geweld en dikwels moord is welbekend.
Soos met baie ander dinge in Suid-Afrika word daar na eufemistiese verduidelikings en verskonings gegryp om die moorde in 'n sagter lig te stel.
En dieselfde geld vir geweld tydens protesoptogte.
Die betaalstelsels van taxi­bestuurders is een oorsaak, word geglo. Die taxibestuurder moet 'n sekere bedrag vir sy werkgewer verdien en daarna kan hy vir sy eie sak werk. Dit maak dat hulle baklei vir goeie winsgewende roetes. Maar verskoon en regverdig dit moord?
Hierdie moorde is niks anders as wreedaardige gedrag deur gewetenlose mense wat ander se lewens gering ag nie. Dit is dieselfde as wanneer 'n sjebien- of winkeleienaar 'n mededinger laat vermoor om sy klante te kry.
Hy maak nie 'n plan om meer mededingend te wees en ware goedkoper te lewer nie, hy maak die man dood. Die probleem is opgelos.
Daar is te veel mense in die land wat ander se lewens as niks werd nie beskou en daarom is daar 58 moorde per dag.